[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.11.2008

KOM(2008) 829 endelig

2005/0239 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om ændring af direktiv 2002/59/EF om oprettelse af et trafikovervågnings- og trafikinformationssystem for skibsfarten i Fællesskabet

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2005/0239 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om ændring af direktiv 2002/59/EF om oprettelse af et trafikovervågnings- og trafikinformationssystem for skibsfarten i Fællesskabet

(EØS-relevant tekst)

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringer.

2. Sagsforløb

Dato for fremsendelse af forslaget til Europa-Parlamentet og Rådet | 9.1.2006 |

Udtalelse afgivet af Det Europæiske Økonomiske og Sociale Udvalg: | 13.9.2006 |

Udtalelse afgivet af Regionsudvalget: | 15.6.2006 |

Udtalelse afgivet under Europa-Parlamentets førstebehandling: | 25.4.2007 |

Fælles holdning vedtaget (med enstemmighed): | 6.6.2008 |

Udtalelse afgivet under Europa-Parlamentets andenbehandling: | 24.9.2008 |

3. FORMÅLET MED FORSLAGET

Formålet med forslaget, der indgår i den tredje pakke om søfartssikkerhed, er at supplere, styrke og tydeliggøre direktiv 2002/59/EF på følgende punkter:

- Bestemmelserne i det nuværende direktiv vedrørende nødstedte fartøjers muligheder for at anløbe en nødhavn bør tydeliggøres og udvides. Det bør være et princip, at nødstedte fartøjer kan anløbe en nødhavn, medmindre en vurdering af situationen fører til en anden konklusion. Målet er desuden at sikre, at der udpeges uafhængige myndigheder med ansvar for at angive den bedst egnede nødhavn, og at disse myndigheder råder over de elementer, som er nødvendige for at kunne træffe hurtige beslutninger, herunder præcise oplysninger om de kystområder, som kan anvendes som nødhavn.

- Der bør være pligt til at installere automatiske identifikationssystemer (AIS), som gør det muligt automatisk at identificere fiskefartøjer på over 15 meter. Ved hjælp af dette udstyr bliver det bl.a. for handelsskibe lettere at identificere og lokalisere fiskefartøjer og på den måde mindske fiskefartøjernes risiko for ulykker.

- Anvendelsen af dataudvekslingsnettet SafeSeaNet bør udbredes. Dette system, som Kommissionen har udviklet, og som administreres af Det Europæiske Agentur for Søfartssikkerhed, sikrer søfartsmyndighederne et nøje kendskab til fartøjernes bevægelser og deres last.

- Afskiberne bør have pligt til at give kaptajnen nøjagtige oplysninger om lasten, hvorved det bl.a. bliver lettere at bekæmpe en eventuel forurening, da der er et bedre kendskab til lastens fysisk-kemiske sammensætning.

- Der bør være nogle bestemmelser, som giver kyststaterne mulighed for at tage skridt til at begrænse den fare, isslag udsætter skibsfarten for i visse nordlige områder af Den Europæiske Union. Dette område er specielt vigtigt i betragtning af den tiltagende risiko, der er forbundet med den stigende mængde olie, der transporteres gennem Østersøen.

4. Kommissionens udtalelse om Europa-Parlamentets ændringer

4.1. Ændringsforslag, som Kommissionen kan acceptere

4.1.1. Ændringsforslag, der kan accepteres i deres helhed

Ændringsforslag, som Kommissionen accepterer:

- Ændringsforslag, som forbedrer Kommissionens forslag for så vidt angår spørgsmålet om nødområder, planer for modtagelse af nødstedte skibe i nødområder (ændringsforslag 8, 41, 42) og forsikring (ændringsforslag 52).

- Visse ændringsforslag om etablering af det europæiske datacenter for forvaltning af LRIT-data med henblik på langdistanceovervågning af fartøjer (ændringsforslag 13), dataudvekslingsnettet SafeSeaNet (ændringsforslag 11 og 55), fair behandling af søfarende (ændringsforslag 6 og 24), issejlads (ændringsforslag 37) og krav til stuvning af farligt gods ombord (ændringsforslag 34).

- Ændringsforslag vedrørende udvalgsproceduren, sammenligningstabeller og direktivets ikrafttræden (ændringsforslag 16, 57 og 59).

- Ændringsforslag 17, 19, 20, 22, 23, 25, 27, 44, 45, 46, 48, 49, 50 og 51, som inkorporerer dele af forslaget til et direktiv om skibsejernes erstatningsansvar og forsikring, en anden del af den tredje pakke, som Rådets endnu ikke havde godkendt på tidspunktet for Europa-Parlamentets andenbehandling. Kommissionen bemærker, at man nåede til politisk enighed om dette forslag under Rådets møde den 9. oktober 2008.

4.1.2. Ændringsforslag, der delvis kan accepteres

Kommissionen accepterer delvis følgende ændringsforslag:

- Ændringsforslag 10 og 53 om godtgørelse af økonomiske tab for de havne, der tager imod skibe med behov for hjælp. Kommissionen støtter fuldt ud et af målene, nemlig at understrege, hvor vigtigt det er, at medlemsstaterne ratificerer og/eller anvender de internationale konventioner om kompensation i forbindelse med forureningsskader. At pålægge medlemsstaterne en forpligtelse til at godtgøre alle omkostninger og skader, der opstår som følge af at hjælpe et fartøj, vil være for vidtgående og giver anledning til juridiske og praktiske problemer. Kommissionen finder det ønskeligt, at medlemsstaterne etablerer de juridiske rammer, som muliggør godtgørelse af sådanne skader, hvis det viser sig at være nødvendigt.

- Ændringsforslag 38 sigter mod at pålægge medlemsstaterne at overholde IMO's retningslinjer for fair behandling af søfarende. Kommissionen mener, at medlemsstaterne bør tage hensyn til disse retningslinjer, men det er svært at forestille sig, at de kan gøres bindende i fællesskabsretten, da de i det væsentlige vedrører spørgsmål om retspleje og strafferet, som ikke har nogen direkte forbindelse med direktivets mål.

- Kommissionen har ingen indvendinger imod målene med ændringsforslag 15 om anvendelsesområdet for udvalgsproceduren. Ændringsforslaget er dog stort set overflødigt på grund af artikel 27 og 28 i direktiv 2002/59/EF og bør derfor ses i sammenhæng med disse artikler.

4.1.3. Ændringsforslag, som Kommissionen kan acceptere i princippet og/eller med forbehold af ændret formulering

- Ændringsforslag 2 om integrering af AIS til kortdistanceovervågning af fartøjer og FOS, som bruges til fiskerikontrol.

- Ændringsforslag 5, 7, 9, 26, 39 og 43 om navnlig beslutningsprocessen i forbindelse med en modtagelse i et nødområde og planerne for nødområder.

- Ændringsforslag 12, 28 og 30 om etablering af et europæisk LRIT-datacenter til indsamling og forvaltning af LRIT-information, der gør det muligt at fjernovervåge fartøjer, som fører en EU-medlemsstats flag og sejler ud for EU's kyster.

- Ændringsforslag 1, 3, 14, 35 og 56 vedrørende fortroligheden af oplysninger, der indsamles i medfør af direktivet, det være sig oplysninger fremsendt af fartøjer ved hjælp af AIS eller LRIT eller oplysninger, som rundsendes mellem medlemsstaterne via SafeSeaNet-systemet til udveksling af maritime oplysninger.

- Ændringsforslag 54, som giver mulighed for at fastlægge grundprincipperne for SafeSeaNet i direktivets bilag III.

- Ændringsforslag 18 om brugen af oplysninger, som indsamles i medfør af direktivet, til maritime sikringsformål.

- Ændringsforslag 4, der sigter mod at styrke kontrollen af overholdelsen af reglerne for konstruktion og vedligehold i forbindelse med issejlads.

- Ændringsforslag 21 pålægger fartøjer at informere kystmyndighederne om mængden af bunkerolie om bord, uanset deres kapacitet.

- Ændringsforslag 31, 32 og 33 styrker direktivets bestemmelser om, hvilke oplysninger der skal afgives af afskiberen, når der stuves farligt eller forurenende gods om bord.

- Ændringsforslag 29 sigter mod at gøre det lettere for fartøjer i rutefart, som benytter fællesskabshavne, at melde deres ankomst i havn.

4.2. Ændringsforslag, som afvises af Kommissionen

Kommissionen har ikke afvist nogen ændringsforslag.

5. KONKLUSION

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.